ལྔ་པ།འོ་ན་དཀའ་རྙོག་དེ་དག་སེལ་ཐབས་ག་འདྲ་ཞིག་དགོས་འདུག་ཞུ་ན།གོང་དུ་ཞུས་པ་བཞིན་རྒྱལ་ཁབ་ཡིན་ན་ཡང་རེད།སྤྱི་ཚོགས་ཡིན་ན་ཡང་རེད།སུ་འདྲ་ཞིག་ཡིན་ན་ཡང་བསམ་བློའི་སློབ་གསོ་བའི་མི་སྣ་དང་དགེ་རྒན།ལྷག་པར་དུ་ཕ་མ་ཚོ་ཤིན་ཏུ་ནས་གལ་ཆེན་པོ་ཞིག་རེད།ཕྲུ་གུ་ཆུང་ཆུང་གི་སྐབས་སུ་སློབ་གསོའི་ཁྱད་པར་གྱིས་ཕྲུ་གུ་ཆེན་པོའི་གནས་སྐབས་སུ་ཤུགས་རྐྱེན་ཐེབས་ཀྱི་ཡོད་པ་དེ་གསལ་པོ་ཆགས་སྡོད་ཡོད་པ་སོང་ཙང་ཕ་མ་གཙོས་པའི་སྤྱི་ཚོགས་སློབ་གསོ་བ་ཚོས་ཕྲུ་གུ་ལ་རང་ཆས་སུ་ཡོད་སྡོད་པའི་བྱམས་བརྩེ་དང་བཟོད་བསྲན་དེ་ཚོ་གྲས་དེ་ཡར་གོང་འཕེལ་དུ་གཏོང་བའི་ཐབས་ལམ་ཞིག་བསྟན་རྒྱུ་དང་།དཔེར་ན་ང་ཚོ་བོད་པ་ལྟ་བུ་ལ་ཆ་མཚོན་ན།སྔོན་གྱི་རྒན་རབས་ཚོའི་གནས་སྐབས་སུ་སྲོལ་བཟང་ཡོད་པ་ནི།རང་རང་གི་བུ་རབས་ཚ་བརྒྱུད་ཚོ་ལ་ཞར་དང་ཞོར་དུ་རྒྱུ་འབྲས་དགེ་སྡིག་གི་བླང་དོར་གྱི་གནས་ལ་སློབ་གསོ་ཡང་ནས་ཡང་དུ་གནང་སྲོལ་ཡོད་པ་རེད།ཡང་སྙིང་རྗེ་དང་བྱམས་པ་ལྟ་བུ་དང་།དེ་བཞིན་དུ་འདི་བྱེད་ན་དགེ་བ་རེད་ཟེར་བ་དང་།འདི་བྱེད་ན་མི་དགེ་བ་རེད་ཟེར་བ་ལྟ་བུ་དང་།ཡང་དེ་འདྲ་བྱེད་རྒྱུ་ཡོད་མ་རེད་སེམས་ཅན་ལ་གནོད་འཚེ་ཐེབས་ཀྱི་རེད་ཟེར་བ་ལྟ་བུ།ཐ་ན་ལམ་ཁ་ནས་འབུ་ཞིག་མཐོང་བ་ཡིན་ན་ཡང་དེ་སྐྱབས་དགོས་པ་སོགས་ཀྱི་ཐོག་སློབ་གསོ་སྤྲོད་པའི་ལུགས་སྲོལ་ཞིག་ང་ཆུང་ཆུང་གི་སྐབས་སུ་ནི་འདུགམི་རིགས་གཞན་ལའང་དེ་ལྟར་ཡིན་གྱི་རེད།དེ་ལྟ་བུ་དེང་སང་གི་ཕ་མ་ཚོར་ཡོད་མེད་མི་ཤེས།དེས་ན་ཕ་མ་ཚོས་ཕྲུ་གུ་ཚོ་ཆུང་ཆུང་ཡིན་པའི་གནས་སྐབས་ནས་གཞན་བརྟེན་གྱི་བསམ་བློའི་སློབ་གསོ་སྤྲོད་རྒྱུ་དང་།དཔེར་ན་ང་རང་ཚོ་ལ་བདེ་སྐྱིད་ག་འདྲ་ཞིག་དང་ཕྱིའི་དངོས་པོ་བཟང་པོ་ག་འདྲ་ཞིག་ཐོབ་པ་ཡིན་ན་ཡང་།གཞན་ལ་བརྟེན་ནས་ཡོང་དགོས་པ་མ་གཏོགས་རང་རང་སོ་སོ་གཅིག་པུས་ཡོང་མི་ཐུབ་པ་རེད།དེར་བརྟེན་གཞན་བརྟེན་གྱི་བསམ་བློ་ཞིག་བསྐྲུན་གང་ཐུབ་བྱ་རྒྱུ་དེ་ཧ་ཅང་གི་གལ་ཆེན་པོ་རེད།བསམ་པ་དེ་ནི་ང་ཚོ་ནང་པའི་གཞུང་ནས་བཤད་སྟངས་བྱེད་པ་ཡིན་ན་རྟེན་འབྱུང་ལྟ་གྲུབ་ཀྱི་ནང་དུ་བསྡུ་བ་རེད།གཞན་ལ་གནོད་ཚེ་ལྡོག་པའི་སྤྱོད་ཚུལ་དེ་སྤྱོད་པ་འཚེ་བ་མེད་པར་བསྡུ་བ་རེད།མདོར་ན་བདེ་སྡུག་ག་འདྲ་ཞིག་བྱུང་བ་ཡིན་ན་ཡང་རྒྱུ་ལ་བརྟེན་ནས་ཡོང་དགོས་པ་ཞིག་དང་།གཞན་ལ་བརྟེན་ནས་ཡོང་དགོས་པ་ཡིན་པས་འབྲས་བུ་བཟང་པོ་ཞིག་ཡིན་ན་དེ་ལ་རྒྱུ་བཟང་པོ་ཞིག་ཡོད་དགོས་པ་དང་དེ་མེད་ན་ཡོང་རྒྱུ་མེད་པ་ཞིག་རེད།དཔེར་ན་འབྲས་ཀྱི་མྱུ་གུ་སྐྱེ་བ་ལ་འབྲས་ཀྱི་ས་བོན་ཞིག་དགོས་ཀྱི་ཡོད་རེད་མ་གཏོགས།ནས་ཀྱི་ས་བོན་ལ་བརྟེན་ནས་ཡོང་རྒྱུ་མེད་པའི་གནས་སྟངས་ཤིག་གིས།འབྲས་བུ་ག་འདྲ་ཞིག་ཡིན་ན་ཡང་རང་དང་མཐུན་པའི་རྒྱུ་ཞིག་ལས་བྱུང་དགོས་པར་སོང་ཙང་།འབྲས་བུ་བདེ་སྡུག་གམ་བཟང་ངན་དེ་རྒྱུ་བཟང་ངན་གྱིས་ཁྱད་པར་ལས་བྱུང་བ་དང་།དེ་ཡང་སྡུག་བསྔལ་དེ་གཞན་ལ་གནོད་པའི་བྱ་བ་ཞིག་གི་སྟེང་ནས་བྱུང་བ་དང་།བདེ་བ་དེ་གཞན་ལ་ཕན་པར་བྱེད་པའི་རྒྱུ་ཞིག་དང་འབྲེལ་ནས་བྱུང་བ་ཡིན་ཞིང་།ང་རང་ཚོ་སུ་ཡིན་ན་ཡང་བདེ་བ་འདོད་ལ་སྡུག་བསྔལ་མི་འདོད་པ་གཅིག་མཚུངས་ཡིན་པས།བདེ་བ་དེ་ཐོབ་པ་ལ་དེའི་རྒྱུ་བསྒྲུབ་དགོས་པ་དང་།སྡུག་བསྔལ་དེ་མེད་པར་བཟོ་བ་ལ་དེའི་རྒྱུ་དེ་མེད་པ་བཟོ་དགོས་པ་ཞིག་ཡིན་དུས།ཕ་མ་ཚོས་རང་གི་ཕྲུ་གུ་ཆུང་ཆུང་ཡིན་པའི་གནས་སྐབས་ནས་རྒྱུ་འབྲས་རྟེན་འབྱུང་གི་རྣམ་བཞག་དང་།གཞན་ལ་བརྟེན་དགོས་པའི་བསམ་བློ།གཞན་ལ་ཕན་སེམས་བཅས་བསྐྲུན་གང་ཐུབ་བྱེད་དགོས་པ་དེ་ཧ་ཅང་གལ་ཆེན་པོ་ཞིག་རེད།དེ་བཞིན་དགེ་རྒན་ཚོ་ཡིན་ན་ཡང་དགེ་ཕྲུག་ཚོར་ཤེས་ཡོན་སློབ་སྦྱོང་དེ་གཙོ་བོ་མི་ཚེ་འདི་གའི་བདེ་སྐྱིད་ཀྱི་ཆེད་དུ་སྤྲོད་ན་ཡང་འགྲིག་གི་རེད་དེ།ཡིན་ན་ཡང་གཞན་ལ་འགྲན་པའི་ཕྱིར་རམ་རྒྱུ་ནོར་དཔལ་འབྱོར་ཁོ་ནའི་ཆེད་དུ་མ་ཡིན་པར་སློོབ་སྦྱོང་དང་མཉམ་དུ་རང་ཉིད་ཀྱི་བདེ་སྐྱིད་སོགས་ལེགས་ཚོགས་གང་ཡིན་ཡང་གཞན་ལ་བརྟེན་ནས་ཡོང་དགོས་པའི་སློབ་གསོ་བཟང་པོ་སྤྲོད་དགོས་པར་དགེ་མཚན་ཆེན་པོ་ཡོད་པར་མཐོང་།དེ་བཞིན་དུ་རྒྱལ་ཁབ་སོ་སོ་ཡིན་ན་ཡང་ཡ་རབས་བཟང་སྤྱོད་དེའི་སྒང་ལ་ཤུགས་རྐྱེན་ཐེབས་པ་ཞིག་བྱེད་དགོས་ཀྱི་འདུག་ཅེས་ཞུ་རྒྱུ་དང་།ལྷག་པར་དམག་འཁྲུག་གི་དུས་རབས་འདིར་བཟོད་སྒོམ་ནི་ཧ་ཅང་གི་གལ་ཆེན་ཞིག་མཐོང་གི་འདུགགང་ལགས་ཞུ་ན།འགྲོ་བ་མིའི་ཞེ་སྡང་གིས་བསྐྲུན་པའི་འཇིག་རྟེན་འདིའི་དམག་འཁྲུག་དེ་འགྲོ་བ་མི་རང་ཉིད་ཀྱིས་མེད་པར་བཟོ་དགོས་པ་མ་གཏོགས་གཞན་གང་གིས་ཀྱང་མི་ནུས།གལ་སྲིད་དེ་མེད་པར་མ་བཟོ་བར་དེ་མུར་ལུས་ན།ནམ་ཞིག་དམག་འཁྲུག་དེས་ཚུར་སྣོད་བཅུད་ཡོངས་རྫོགས་རྩ་མེད་དུ་གཏོང་ངེས་པ་རེད།དཔེར་ན་ཤིང་ལས་སྐྱེས་པའི་སྲིན་འབུས་ཤིང་བཟོས་པ་བཞིན་འགྱུར་ངེས་རེད།འོ་ན་དམག་འཁྲུག་སེལ་ཐབས་ཅི་ཡོད་ཅེ་ན།ཐབས་ལམ་ཡག་ཤོས་ནི་བཟོད་པ་རེད།རྒྱུ་མཚན་ནི་དམག་འཁྲུག་ནི་ཁོང་ཁྲོ་ལ་བརྟེན་ནས་བྱུང་བ་དང་།བཟོད་པ་ནི་ཁོང་ཁྲོའི་བཉེན་པོ་ཡིན་པས།དཔེར་ན་མེ་གསོད་བྱེད་ཆུ་མཆོག་ཡིན་པ་བཞིན་དུ་ཞེ་སྡང་གི་མེ་ལྕེ་འཇོམ་པ་ལ་བཟོད་པའི་ཆུ་བོ་དེ་ལས་ལྷག་པ་ཞིག་མེད།དེར་བརྟེན་ང་རང་ཚོས་ཕུགས་ཀྱི་ཁེ་ཕན་འཛམ་གླིང་འདིའི་མཐུན་འབྲེལ་དང་ཞི་བདེ་ལ་བསམ་ནས་གནས་སྐབས་བཟོད་བསྲན་བསྟེན་རྒྱུ་ཧ་ཅང་གལ་ཆེ།ལྷག་པར་དུ་དེང་གི་འཇིག་རྟེན་འདི་ཁ་ལོ་སྒྱུར་མཁན་ཐོབ་གོ་ས་ཡོད་པའི་དཔོན་རིགས་དང་།རྒྱུ་དངོས་པོ་ཡོད་པའི་འབྱོར་ལྡན།རྣམ་དཔྱོད་དང་ལག་བརྩལ་ཡོད་པའི་འཕྲུལ་ལས་མཁས་ཅན་ཚོར་གཞན་ལ་བྱམས་བརྩེ་དང་བཟོད་སྒོམ་དང་དཀྱེལ་ཡངས་དགོས་པ་ནི་ཤིན་ཏུ་ནས་གལ་ཆེའོ།